
Mykénéi terrakotta figurák kontextuális elemzése.

A mykénéi terrakotta figurák kisméretű, kézzel készített darabok, amelyek egyaránt ábrázolhatnak emberi alakot, különböző állatokat, valamint bútorokat és kocsikat.A készítési idejük a késő bronzkorra tehető, leginkább a LH III periódusra. Általában festettek, főleg lineáris motívumokkal, legtöbbször pedig vörös festéket használtak a díszítéshez, de gyakori a fekete festés is. Előfordulnak monokróm darabok is, valamint vannak festetlenek is. A méretük 5 és 20 cm között mozog. 
A budapesti Szépművészeti Múzeum Antik Gyűjteményében összesen 5 darab mykénéi terrakotta figura található. Kutatásomban ezekkel a tárgyakkal foglalkozom, azzal a céllal, hogy a figurák vizsgálatával egy lehetséges kontextust és eredetet kapcsoljak hozzájuk, emellett pedig a felmerülő hamisítás kérdésével is foglalkozom. A kutatásomhoz a Mykénéből előkerült figurák kontextuális elemzését vettem alapul, amelyet Ioulia Tzonou-Herbst készített el 2002-es doktori disszertációja keretében. Ebben a Mykénéből, illetve annak közvetlen szomszédságából, Prosymnából előkerülő figurákat vizsgálta és az előkerülésük kontextusa alapján próbálta a figurák lehetséges funkcióját megállapítani.
A kutatásom megfelelő bemutatása során kitérek a mykénéi terrakotta figurák kutatástörténetére, a tipológiára, illetve a kontextus, a funckionalitás és az eredet kérdésére.



